‘Wouter Basson moet van rol geskrap word’Wouter Basson. Foto: Werner Beukes/Sapa Die Raad op Gesondheidsberoepe (RGB) se verhoor van Basson het Woensdag in Pretoria hervat. Mark Heywood van die regsbelangegroep Section 27 het aangevoer dat Basson nie in enige stadium berou vir sy aksies erken het nie. Heywood het gesê hy verteenwoordig twee groepe wat aanbevelings gemaak het vir Basson se uitwerping. “Een van die groepe verteenwoordig talle van die land se mees vooraanstaande professionele gesondheidswerkers, professore en navorsers. Dit is almal lede van die RGB en baie is al vir dekades lank lede.” Die groep het ŉ petisie opgestel wat lees: “Hoekom dr. Basson van die mediese register geskrap moet word. Ons doen ŉ beroep op die RGB om dr. Basson van die mediese register te skrap want sy aksies en ontkennings wys dat hy geen berou het nie en sonder verstand is van wat reg en verkeerd is. Dit is tyd dat apartheidsagente, wat gedink het hulle kan sonder straf optree, verantwoordelikheid neem vir hul totale miskenning van menseregte en die norme van ons Suid-Afrikaanse demokrasie.” Jaap Cilliers SC, Basson se regsverteenwoordiger, het Heywood in ŉ stadium in die rede geval en gesê hy is ŉ leek wat nie status geniet rakende die mediese etiek van die beroep nie. Heywood is egter toegelaat om voort te gaan. Sallie Joubert, van die RGB se regspan, het vroeër aangevoer dat Basson opgetree het op ŉ wyse wat skandelik is vir die mediese professie. “Ons sal argumenteer dat sy gedrag [gedurende die apartheidsera] op skandelike gedrag neerkom en dat dr. Basson ‘n skande vir die mediese beroep is.” Joubert het aangevoer dat die toepaslike straf sal wees om Basson van die register van medici te skrap en dat hy die koste van die RGB se ondersoek betaal. Die RGB het Basson in Desember verlede jaar skuldig bevind aan onprofessionele gedrag na ŉ verhoor van ses jaar oor Basson se betrokkenheid by Projek Coast tussen die 1980s en vroeë 1990s. Basson is daarvan beskuldig dat hy etiese gedragskodes oortree het deur traangas vir oorlogvoering en dwelmmiddels vir ontvoerings ontwikkel het. Hy is ook beskuldig dat hy oneties opgetree het deur Mandrax, kokaïen en traangas te vervaardig wat aan Jonas Savimbi, Unita-leier van Angola, verskaf is.